Trygfondens Kystlivredning havde søndag to 'røde aktioner'. Altså aktioner hvor det vurderes, at en eller flere personer har været i livsfare. Der var tale om to surfere, som for alvor var kommet på dybt vand på Nørre Vorupør Strand. I det ene tilfælde opdagede en livredder en kite - uden kitesurfer. Kort tid efter fik livredderen øje på personen, som var at finde omkring 300 meter ude i vandet. Det fik livredderen til tage sit board og sejle ud til kitesurferen, som efterfølgende blev samlet op på boardet. Kitesurferen fortalte, at han havde quick-releaset, og at hans safety-leash derefter var sprunget, efter den blev ramt af en stor bølge. Livredderen fik kitesurferen, der var lettere afkræftet, padlet sikkert ind til land, hvor den anden livredder stod klar til at tage imod ham. Knækket bom En windsurfer var selvsamme dag også ved at komme helt galt af sted. Det var en strandgæst, som gjorde livredderne opmærksomme på, at en windsurfer havde knækket sin bom. Windsurferen befandt sig cirka 300 meter ude i vandet og var fanget i kraftig side- og udadgående vind. På grund af hård vind og bølger tog to livreddere båden og sejlede ud til windsurferen, der selv havde svært ved at komme ind til land på grund af vejrforholdene. Windsurferen blev hjulpet op i båden af en af livredderne, som var hoppet i vandet for at hjælpe ham op. Efterfølgende blev han sejlet ind på land.

Referat:
To surfere var i særdeles store problemer.